
I. CONSIDERAŢII GENERALE

1. Rolul şi importanţa serviciilor de informaţii

Secolul XX a fost martorul unor schimbări revoluţionare în diverse domenii, inclusiv în domeniul informaţiilor secrete. La începutul acestui secol, majoritatea operaţiunilor importante în materie de informaţii şi-au avut sorgintea în Europa şi au implicat un număr redus de agenţi – câteva mii de persoane. 

Astăzi, în toată lumea, serviciile principale de informaţii sunt sprijinite de către guverne. Informaţiile nu mai reprezintă doar o lume de spioni, contraspioni, trimişi politici, defectori şi agenţi secreţi. Tuturor acestora li se adaugă o lume de sateliţi de spionaj a 15 tone fiecare, avioane dotate cu camere de luat vederi şi echipamente electronice, păduri de antene, computere ultraperformante şi analişti cu înalte studii de matematică, fizică, limbi străine, ştiinţe economice, inginerie şi ştiinţe politice. Este „o lume” compusă din peste 1 milion de persoane, a cărei valoare este evaluată la peste 100 miliarde dolari anual.

Transformarea lumii în secolul XX – formarea unor societăţi complexe, natura atotcuprinzătoare a războiului, dezvoltarea unei tehnologii avansate, apariţia de noi state – se regăseşte şi în lumea informaţiilor. Nevoia de informaţii referitoare la toate aspectele societăţilor străine, inclusiv la cel privind sistemele sofisticate de arme, a contribuit la transformarea culegerii de informaţii într-o întreprindere de multe miliarde de dolari, care necesită atât sisteme de înaltă tehnicitate pentru colectarea datelor, cât şi indivizi cu pregătire superioară în ştiinţele sociale şi naturale, precum şi în domenii mai puţin comune, ca de exemplu cel al interpretării fotografiilor.

Succesele şi insuccesele în materie de informaţii au avut un impact semnificativ asupra evenimentelor internaţionale. Spargerea codurilor a contribuit la intrarea SUA în primul război mondial şi a asigurat victoria aliaţilor. Faptul că nu s-a acţionat pe baza informaţiilor şi că nu s-a procedat la interpretarea corectă a acestora înainte de cel de-al 2-lea război mondial i-a permis lui Hitler să facă primii paşi către cuceririle sale şi a deschis calea primelor succese ale acestuia pe frontul de răsărit. Mai tărziu, CIA nu a prevăzut instalarea rachetelor de către sovietici în Cuba, iar Serviciul militar israelian de informaţii nu a ţinut seama de numeroasele semnale de avertizare anterioare atacului egiptean din 1973.

Dezvoltarea treptată a capacităţilor tehnice în materie de informaţii, în perioada de după primul război mondial şi până la încheierea războiului rece, a micşorat, în ultimă instanţă, frica faţă de superioritatea inamicului ca şi faţă de atacurile prin surprindere, a permis încheierea (şi ca atare negocierea) unor tratate privind controlul înarmărilor şi a ajutat la monitorizarea crizelor.


In contextul internaţional actual, dinamica fenomenelor economice şi sociale, modificările arhitecturii globale de securitate, precum şi mutaţiile, uneori imprevizibile, care se produc în lume, impun strategiei de securitate o capacitate sporită de percepţie, evaluare şi abordare, răspunsuri şi sisteme de securitate adecvate realităţilor.


Pot constitui factori de risc principali pentru securitatea naţională a unei ţări:

· potenţiale evoluţii negative în plan subregional în domeniul democratizării, al respectării drepturilor omului şi al dezvoltării economice, generatoare de crize acute cu efecte destabilizatoare pe o arie extinsă;

· proliferarea armelor de distrugere în masă, a tehnologiilor şi materialelor nucleare, a armamentelor şi mijloacelor letale neconvenţionale;

· proliferarea şi dezvoltarea reţelelor teroriste, a crimei organizate transnaţionale, a traficului ilegal de persoane, droguri, armamente şi muniţie, materiale radioactive şi strategice;

· migraţia clandestină şi apariţia unor fluxuri masive de refugiaţi;

· acţiunile de incitare la extremism, intoleranţă, separatism sau xenofobie.

O altă categorie de riscuri este aceea care cuprinde riscurile asimetrice nonclasice (acţiuni armate şi non-armate deliberate, având ca obiectiv afectarea securităţii naţionale, prin provocarea de consecinţe directe sau indirecte asupra vieţii economico-sociale a unei ţări):

· terorismul politic transnaţional şi internaţional, ca mijloc de divizare şi de destabilizare a comunităţii internaţionale ;

· acţiunile ce atentează la siguranţa sistemelor de transport, intern şi internaţional;

· acţiunile individuale sau colective de accesare ilegală a sistemelor informatice;

· agresiunea economico-financiară;

· provocarea deliberată de catastrofe ecologice.

A devenit astfel necesară redefinirea rolului şi importanţei serviciilor de informaţii, a statutului serviciilor de informaţii, a relaţiilor dintre serviciile de informaţii şi organismele de supraveghere şi control, a relaţiilor dintre serviciile de informaţii şi media. 


Condiţia internaţională a unei ţări presupune, în mod obligatoriu, existenţa unor organisme specializate în activitatea de culegere şi prelucrare a informaţiilor. Cunoaşterea este putere, iar în condiţiile în care epoca contemporană este dominată categoric de dorinţa de obţinere a puterii, informaţia constituie unul dintre cele mai importante elemente ale procesului decizional.


Sunt unanim recunoscute necesitatea şi importanţa obţinerii în timp util a unor informaţii politice şi militare care să permită apărarea intereselor naţionale, a unor analize bazate pe fapte reale privind unele acţiuni şi evenimente care vor avea loc în viitor sau acţiuni economico-tehnologice şi industriale care urmează a fi iniţiate de unele guverne şi mari întreprinderi sau trusturi. In lumea contemporană, nici cele mai sărace state nu-şi pot permite să se lipsească de datele şi analizele oferite de serviciile de informaţii. Nevoia de informaţii este cu atât mai mare cu cât ele trebuie să suplinească inferioritatea şi slăbiciunile de alt ordin. Informaţiile trebuie să fie invers proporţionale cu aceste slăbiciuni. Un popor mai slab demografic şi cu o armată mai puţin numeroasă trebuie să apeleze mai mult la iscusinţa în conducere, la o informaţie mai completă şi sigură şi la o mai rafinată contrainformaţie.


Intr-o societate democratică modernă, dezvoltarea socială în general şi activitatea decizională în special, atât la nivel macro cât şi la nivel micro, impun o bază informaţională caracterizată prin veridicitate, actualitate, oportunitate, relevanţă, disponibilitate şi acces, precizie, utilizabilitate şi procesabilitate, rezistenţă la factorii distructivi, mobilitate sau transferabilitate şi, în fine, dar nu în ultimul rând, siguranţă şi stabilitate.

Cu cât nivelul managerial al deciziei este mai înalt, cu atât nevoia de fond informaţional este mai acută, atât sub raport cantitativ, cât şi calitativ.

Activitatea serviciilor de informaţii, care dispun de mijloace tehnice proprii, trebuie să dezvolte un cadru conceptual special, să evidenţieze raporturile logice dintre diversele componente ale sistemului analizat, să fixeze anumite axiome, să avanseze ipoteze de lucru, raţionamente teoretice (uneori extrem de rafinate şi complexe), pentru ca în final, pe baza unei analize aprofundate, să ajungă la instalarea unui dispozitiv de prelucrare a informaţiei, în vederea transmiterii ei instanţelor abilitate să o utilizeze. 


Obţinerea de informaţii este desigur, o ocupaţie esenţială, dar numai o ocupaţie. Ea este un element important al procesului decizional, dar numai un element; utilitatea ei depinde integral de modul în care este folosită şi dirijată.


In raportul Comisiei Aspin Brown privind rolul şi capacităţile serviciilor de informaţii din SUA (elaborat în 1996), prima măsură propusă viza îmbunătăţirea coordonării politice a serviciilor de informaţii, atât sub aspectul rolului şi importanţei lor, cât şi sub aspectul evaluării informaţiilor colectate şi prelucrate de acestea. Se consideră că eşecurile serviciilor de informaţii nu sunt, în exclusivitate, rezultatul colectării şi prelucrării imperfecte de informaţii, ci ele se datorează şi incapacităţii politicienilor de a le folosi în mod eficient şi corespunzător. 


Tot în acest sens, poate fi citată şi cartea „La mission impossible, ŕ la tęte des services secrets” (scrisă de Pierre Marion, numit şef al serviciilor secrete franceze în 1981 şi care, după numai 17 luni, şi-a depus demisia). Răspunzând la întrebarea ”Pentru ce am rupt tăcerea”, el spune: „Am încercat, aşa cum mi-a cerut preşedintele Republicii, să reformez şi să fac un organism eficace din serviciile secrete. Absenţa, însă, a sprijinului din partea şefului statului, precum şi lipsa de integrare reală în aparatul guvernamental m-au împiedicat să-mi îndeplinesc această misiune. Am rupt tăcerea în 1986, după afacerea Greenpeace, în care, în mod catastrofal, au fost implicate în Oceanul Pacific serviciile secrete franceze.”

In general, toate statele sunt pregătite din punct de vedere al securităţii, dispunând de organisme publice bine structurate, armonizate şi loiale, încadrate cu profesionişti capabili să lupte împotriva valului infracţional şi a ameninţărilor interne şi externe.

In fiecare ţară, există numeroase organe denumite generic „servicii de informaţii” (cu subordonare centrală sau departamentală), însărcinate cu colectarea şi prelucrarea informaţiilor. 

De regulă, obiectivele serviciilor interne de informaţii sunt centrate pe apărarea siguranţei naţionale, atât din perspectivă militar-statală (siguranţa capacităţii combative a armatei, menţinerea stabilităţii şi siguranţei statului, a instituţiilor democrate, contraspionaj, protecţia secretelor de stat), cât şi din punct de vedere economic (contraspionaj economic, combaterea crimei organizate, protecţia secretelor economice).

In democraţiile occidentale, coexistenţa a două servicii de informaţii interne, unul civil şi unul militar, este considerată cea mai bună formă de organizare a serviciilor interne de informaţii. Serviciul civil de informaţii are ca obiect de activitate protecţia funcţionării instituţiilor democratice, iar cel de-al doilea se ocupă de securitatea forţelor armate, având atribuţii extinse în plan extern. Sistemul a fost adoptat de numeroase ţări precum Franţa, Italia, Spania, Olanda, Belgia. 

2. Controlul activităţii serviciilor de informaţii

O importanţă deosebită în evitarea apariţiei de anomalii sau abuzuri o are controlul exercitat de societate asupra acestor servicii. Modalitatea principală de control o constituie stabilirea cadrului legal pentru desfăşurarea activităţii specifice, pentru bugetul alocat în acest sens, pentru desemnarea organismelor abilitate de control şi pentru mijloacele de mediatizare.

In activitatea autorităţilor publice statale, exercitarea controlului permite evaluarea permanentă a modului în care opţiunea politică se converteşte în decizie normativă şi se aplică în practica vieţii sociale imediate şi de perspectivă. In acest sens, controlul parlamentar constituie o dimensiune a procesului de conducere (activităţi decizionale) pe care îl realizează autoritatea publică supremă (Parlamentul). 

Regulile şi modalităţile exercitării controlului parlamentar sunt consacrate prin constituţii, legi, regulamente, ordonanţe, decrete-lege şi alte acte normative. Numărul şi dimensiunea formelor de control parlamentar diferă în funcţie de viziunea care se imprimă controlului parlamentar, de anvergura pe care o are în sistemul politic şi de practica exercitării acestuia.

Toate statele europene asigură un cadru legal funcţionării serviciilor de informaţii. In Olanda, Spania, Marea Britanie, Germania, Rusia, Polonia, Cehia, activitatea de organizare şi funcţionare a serviciilor de informaţii este reglementată prin legi speciale. In Danemarca, Grecia, Norvegia, Finlanda (unde există o interferenţă între serviciile de informaţii şi poliţie), reglementările legale privind serviciile de informaţii se regăsesc în cele referitoare la organizarea şi funcţionarea poliţiei, fiind completate cu prevederi cuprinse în legile penale. In Franţa, serviciile de informaţii funcţionează pe baza unor decrete ale Consiliului de Miniştri, organ executiv cu atribuţii legislative declarate. 

In ţările europene, controlul nu este unitar. El se exercită cumulativ, alternativ sau distinct de către guvern, parlament şi organele judecătoreşti. Cu excepţia Sloveniei şi al Lituaniei, în celelalte state controlul executiv este generalizat. Controlul este efectuat de primul ministru (Anglia, Italia, Malta), miniştri (Danemarca, Germania, Polonia, Belgia, Finlanda, Letonia, Olanda, Spania). In Cehia, controlul activităţii serviciilor de informaţii se exercită de întregul guvern. In România şi Franţa, Consiliul Suprem de Apărare a Ţării, alcătuit în majoritate din miniştri şi prezidat de preşedintele ţării, este organismul cu atribuţii esenţiale în organizarea şi coordonarea unitară a activităţilor care privesc apărarea ţării şi siguranţa statului. 

 

II. CONTROLUL PARLAMENTAR AL SERVICIILOR DE INFORMAŢII

1. Instanţe parlamentare de control


Analiza componenţei, modului de funcţionare şi a competenţelor instanţelor parlamentare de control al serviciilor de informaţii din Germania, Austria, Belgia, Spania, Italia, Olanda şi Marea Britanie au condus la următoarele concluzii:

· În perioada 1952-1994, în toate aceste ţări au fost create, în diferite moduri, dispozitive parlamentare de control al serviciilor de informaţii.

In Germania, conform Legii din 1978 privind controlul parlamentar al activităţii de informaţii, la începutul legislaturii, deputaţii aleg o delegaţie parlamentară ad hoc. Numărul membrilor delegaţiei se stabileşte de către Bundestag. In prezent, delegaţia este formată din 9 membri, fiind reprezentate toate partidele politice, cu excepţia Partidului Socialismului Democratic (ex-comuniştii).

In Austria, conform unei modificări constituţionale (adoptată în 1991 şi intrată în vigoare în 1993) pe lângă comisia parlamentară pentru afaceri interne şi comisia pentru apărare din cadrul Consiliului Naţional (prima Cameră a Parlamentului) funcţionează o subcomisie însărcinată cu controlul serviciilor de informaţii civile şi, respectiv, o subcomisie pentru controlul serviciilor de informaţii militare.

In Belgia, comitetul de control al serviciilor de informaţii, creat prin Legea din 1991 privind controlul serviciilor de poliţie şi de informaţii, nu este alcătuit din parlamentari, ci din experţi desemnaţi de către Senat. În 1999, în cadrul Senatului, a fost înfiinţată o comisie permanentă însărcinată cu supravegherea funcţionării comitetului de control.

In Spania, din 1992, Congresul Deputaţilor alege câte un membru din fiecare grup politic abilitat să examineze documentele cu caracter strict secret. După adoptarea, în 1995, a Legii privind utilizarea şi controlul fondurilor speciale, s-a hotărât ca aceşti parlamentari, reuniţi într-o comisie specială condusă de preşedintele Congresului, să exercite şi controlul asupra acestor fonduri.

Proiectul de lege privind reforma serviciilor de informaţii (în curs de examinare parlamentară) prevede încredinţarea controlului activităţii şi funcţionării viitorului serviciu de informaţii, acestei comisii speciale.

In Italia, componenţa comitetului parlamentar de control (comitet comun al celor două Camere) este stabilită de Legea din 1977 privind serviciile de informaţii. Comitetul parlamentar de control este format din 4 deputaţi şi 4 senatori, numiţi de preşedinţii Camerelor, proporţional cu mărimea grupurilor politice.


In Olanda, conform Regulamentului Camerei Inferioare, comisia pentru serviciile de informaţii şi de securitate (înfiinţată încă din 1952), este alcătuită din preşedinţii celor 4 grupări politice principale.


In Marea Britanie, controlul parlamentar al serviciilor de informaţii, instituit în 1994, se exercită de către un comitet de control, ales la începutul fiecărei legislaturi de către primul ministru, după consultări cu liderul opoziţiei. Comitetul de control este alcătuit din 9 parlamentari.

· Instanţele parlamentare de control al serviciilor de informaţii au misiuni şi competenţe diverse. 

Misiuni 

Cu excepţia comisiei pentru serviciile de informaţii şi de securitate din Olanda, instanţele parlamentare de control al serviciilor de informaţii au fost instituite prin lege, care le-a definit, într-o manieră diversă, şi misiunile.

Misiunea delegaţiei parlamentare germane constă în controlul activităţii principalelor 3 servicii federale de informaţii, în timp ce comitetul de control din Marea Britanie este însărcinat cu examinarea „cheltuielilor, a gestiunii şi a politicii” celor 3 servicii de informaţii menţionate expres de lege. 

Subcomisiile parlamentare austriece controlează natura şi legalitatea acţiunilor întreprinse de serviciile de informaţii. 

Comitetul de control din Belgia verifică respectarea, de către serviciile de informaţii, a drepturilor fundamentale şi asigură coordonarea şi eficienţa activităţii acestora. 

Comitetul parlamentar de control italian supraveghează respectarea legalităţii de către serviciile de informaţii. 

In ce priveşte deputaţii spanioli aleşi care au acces la documentele strict secrete, aceştia exercită şi controlul folosirii fondurilor speciale. Proiectul de lege privind serviciile de informaţii prevede ca viitoarea comisie specială să aibă misiunea de a controla activitatea şi funcţionarea principalului serviciu de informaţii care urmează a fi înfiinţat.

Competenţe 

Acestor misiuni diverse le corespund competenţe variate şi, mai ales, un drept de acces la informaţii mai mult sau mai puţin extins, mai mult sau mai puţin regulat.

Astfel, legea germană obligă guvernul să prezinte delegaţiei parlamentare o informare privind activitatea generală a serviciilor de informaţii. In ceea ce o priveşte, delegaţia parlamentară, care se reuneşte cel puţin o dată pe trimestru şi care, la cererea unuia dintre membrii săi, se reuneşte în cadrul unor şedinţe suplimentare, poate adresa întrebări guvernului. Din 1999, ea poate audia personalul serviciilor de informaţii, poate desemna, pentru anumite probleme, experţi independenţi şi poate efectua controale la faţa locului.

Şi comitetul de control din Belgia, instrument de expertiză foarte important pentru Parlament, dispune de competenţe importante: de exemplu, membrii săi pot face cercetări la sediul serviciilor de informaţii asupra personalului acestora, situaţie în care personalul nu mai este ţinut să respecte obligaţia păstrării secretului profesional. 

Dreptul de acces la informaţii al comitetelor de control din Marea Britanie şi Italia este restrâns. In Marea Britanie, ministrul competent se poate opune furnizării de informaţii a căror divulgare o consideră inoportună. Conform legii, comitetul de control italian nu poate adresa serviciilor de informaţii decât întrebări generale.

In mod similar, deputaţii care fac parte din cele două subcomisii de control din Austria pot pune doar întrebări, solicitarea de consultare a documentelor acestor servicii necesitând decizia unanimă a membrilor subcomisiei. Mai mult decât atât, întrucât repartizarea competenţelor între cele două subcomisii (ale comisiilor pentru afacerile interne şi de apărare) corespund naturii civile sau militare a serviciilor de informaţii, parlamentarilor austrieci nu li se oferă o imagine de ansamblu asupra sistemului de informaţii. In Olanda, comisiei i se pun la dispoziţie doar informaţiile pe care miniştrii competenţi doresc să le furnizeze.

Chiar şi în ţările în care dreptului de acces la informaţii i se acordă o mare importanţă, acesta este totuşi limitat de necesitatea protejării anumitor surse de informaţii sau a protejării derulării activităţilor operaţionale.

Deşi au obligaţia de a păstra secretul asupra informaţiilor primite, parlamentarii care fac parte din instanţele de control al serviciilor de informaţii au, în anumite cazuri, posibilitatea de a-şi informa colegii cu aspecte referitoare la activitatea serviciilor de informaţii (îndeosebi prin prezentarea rapoartelor de activitate). Este cazul Germaniei, Italiei (unde anumite rapoarte ale comitetului de control au făcut obiectul dezbaterilor în şedinţă publică în cursul ultimei legislaturi) Olandei şi Marii Britanii. Totuşi, în Marea Britanie, raportul comitetului de control al serviciilor de informaţii este mai întâi prezentat primului ministru, care, înainte de a-l transmite camerelor, îl poate cenzura. In schimb, în Belgia, destinatarii rapoartelor de anchetă sunt numai parlamentarii care fac parte din comisia de supraveghere a comitetului de control. 

2. Componenţa şi competenţa instanţelor parlamentare de control din Germania, Austria, Belgia, Spania, Italia, Olanda, Marea Britanie, Franţa


Germania

Conform Constituţiei, activitatea de informaţii constituie o activitate la care cooperează Federaţia şi landurile, modalităţile de cooperare fiind stabilite prin lege federală. In Germania există servicii federale de informaţii şi servicii regionale de informaţii.

· Legea din 11 aprilie 1978 privind controlul parlamentar al activităţii de informaţii a Federaţiei a instituit, în cadrul Bundestagului, delegaţia parlamentară pentru controlul activităţii următoarelor 3 servicii federale de informaţii: 


Oficiul federal pentru protecţia Constituţiei (serviciu civil de securitate internă, subordonat Ministerului de Interne) are ca misiuni principale prevenirea şi combaterea tentativelor de destabilizare comise de grupurile teroriste şi extremiste şi organizarea activităţii de contraspionaj.


Oficiul de protecţie militară este echivalentul în plan militar al Oficiului federal pentru protecţia Constituţiei. Acţiunile sale vizează personalul militar şi Ministerul Federal al Apărării.


Serviciul federal de informaţii (aflat în subordinea Cancelariei federale) se ocupă de obţinerea de informaţii externe.


Legea din 1978 a fost amendată în numeroase rânduri; modificările făcute în 1999 au avut în vedere extinderea puterilor de control ale delegaţiei parlamentare.

· Fiecare land şi-a adoptat propria lege privind protecţia Constituţiei. Serviciile de informaţii ale landurilor sunt independente faţă de Oficiul federal pentru protecţia Constituţiei, fiind subordonate ministerelor regionale de interne. Ele sunt supuse controlului delegaţiei parlamentului de land, care este aleasă la începutul fiecărei legislaturi.

· Dispoziţii federale privind instanţa parlamentară de control.


a. Componenţa şi funcţionarea instanţei parlamentare de control


Conform legii din 11 aprilie 1978, la începutul fiecărei legislaturi, Bundestagul alege, cu vot majoritar, membrii delegaţiei parlamentare pentru controlul serviciilor de informaţii. Delegaţia îşi desfăşoară activitatea şi după terminarea legislaturii, până la alegerea de către noul Bundestag a altei delegaţii.


Bundestagul stabileşte absolut independent componenţa delegaţiei, aceasta din urmă elaborându-şi regulamentul de ordine interioară.


In prezent, delegaţia cuprinde 9 membri: 4 membri ai Partidului Social Democrat, 3 membri ai Uniunii Creştin Democrate/Uniunii Creştin Sociale, 1 membru al Partidului Verzilor şi un membru al Partidului Democrat Liberal. Coaliţia la putere deţine 5 din cele 9 locuri. 

Conform legii, delegaţia se reuneşte cel puţin o dată pe trimestru şi la cererea oricărui membru al său. Dezbaterile sunt secrete, membrii delegaţiei fiind obligaţi să păstreze confidenţialitatea acestora (inclusiv după terminarea mandatului). Delegaţia întocmeşte două rapoarte de activitate (unul la jumătatea mandatului şi unul la sfârşitul legislaturii) pe care le prezintă Bundestag-ului.

b. Competenţa instanţei parlamentare de control 

Conform Legii din 1978 controlul delegaţiei parlamentare se exercită asupra activităţii Oficiului federal pentru protecţia Constituţiei, a Oficiului de protecţie militară şi a Serviciului federal de informaţii.

· Pentru ca delegaţia să-şi poată îndeplini misiunea, legea prevede obligaţia guvernului federal de a o informa cu aspectele generale ale activităţii serviciilor de informaţii, precum şi cu probleme specifice de o importanţă deosebită. De asemenea, delegaţia poate solicita informaţii referitoare la diverse dosare.

După reforma din 1999, delegaţia a obţinut dreptul de control asupra documentelor şi dreptul de control la faţa locului, precum şi posibilitatea de a audia personalul serviciilor de informaţii şi de a însărcina experţi independenţi, care, în numele său, să efectueze anchete punctuale. Desemnarea acestor experţi se face după audierea ministrului competent, şi necesită o majoritate de două treimi din numărul membrilor delegaţiei.

Invocând caracterul direct operaţional al anumitor activităţi, necesitatea limitării accesului la unele surse de informare sau a protejării drepturilor unor terţe persoane, Guvernul federal poate refuza furnizarea unor informaţii. Refuzul trebuie justificat în faţa delegaţiei parlamentare, de către ministrul competent. 

· Din 1999, delegaţia exercită şi competenţele avute anterior de instanţa parlamentară însărcinată cu supravegherea legalităţii interceptărilor telefonice şi poştale (activităţi pe care, conform Legii privind secretul corespondenţei, al poştei şi al telecomunicaţiilor, serviciile de informaţii au dreptul să le desfăşoare). Semestrial, ministrul competent trebuie să prezinte delegaţiei parlamentare o informare privind modul de executare a prevederilor acestei legi. Asupra acestui aspect, delegaţia prezintă Bundestag-ului un raport anual.

· Conform ordonanţei privind bugetul federal, bugetul serviciilor de informaţii se aprobă de un grup de lucru ad hoc al comisiei de finanţe din cadrul Bundestag-ului, grup desemnat la începutul fiecărei legislaturi (folosindu-se aceleaşi modalităţi de desemnare ca şi cele prevăzute pentru delegaţia parlamentară pentru controlul serviciilor de informaţii).

Atunci când pe ordinea de zi se află discutarea bugetului serviciilor de informaţii, membrii delegaţiei pot asista cu vot consultativ la reuniunile grupului de lucru, şi invers. In general, delegaţia este reprezentată de preşedinte, vicepreşedinte şi un membru al delegaţiei desemnat în mod expres, iar grupul de lucru este reprezentat de preşedinte, vicepreşedinte şi un membru. Grupul de lucru transmite proiectul de buget, spre avizare, delegaţiei pentru controlul serviciilor de informaţii, comunicând şi suma definitivă a fondurilor alocate. 

De asemenea, Guvernul are obligaţia de a prezenta delegaţiei parlamentare de control o informare referitoare la execuţia bugetară a serviciilor de informaţii.

· Delegaţia nu exercită în exclusivitate controlul parlamentar al serviciilor de informaţii: acesta poate fi efectuat şi prin mijloacele obişnuite (întrebări scrise şi orale adresate miniştrilor, comisii de anchetă, comisia permanentă pentru afaceri interne).

 

 

 

Austria

Controlul parlamentar al serviciilor de informaţii este prevăzut de art.52 a din Constituţia federală. Conform acestui articol, controlul asupra serviciilor de informaţii civile şi militare se efectuează de o subcomisie specializată a comisiei competente din cadrul Consiliului Naţional (prima Cameră a Parlamentului). 

Regulamentul Consiliului Naţional reia articolul 52 a din Constituţie şi precizează componenţa, modul de funcţionare şi competenţele celor două subcomisii de control al serviciilor de informaţii.

In Austria, nu există un serviciu autonom de informaţii în materie civilă. Această sarcină revine Direcţiei Poliţiei Statului (Staatspolizei), care face parte din Direcţia generală de siguranţă publică a Ministerului de Interne. Legea din 1991 privind Poliţia reglementează organizarea şi funcţionarea Poliţiei Statului. Anumite unităţi specializate din cadrul acesteia (îndeosebi cele însărcinate cu combaterea terorismului) sunt direct subordonate directorului general al siguranţei publice şi au competenţă pe tot teritoriul federal.

Conform legii din 10 august 2000 privind apărarea naţională, serviciile de informaţii militare din cadrul Ministerului Apărării sunt: 

- Serviciul de informaţii externe şi informaţii privind organizaţiile internaţionale şi interstatale 

- Serviciul de contraspionaj.

a. Componenţa şi funcţionarea instanţelor parlamentare de control

Instanţele parlamentare care controlează activitatea serviciilor de informaţii sunt subcomisiile comisiilor de afaceri interne şi de apărare din cadrul Consiliului Naţional.

Conform prevederilor Constituţiei şi ale Regulamentului Consiliului Naţional, în componenţa acestor două subcomisii trebuie să intre cel puţin un membru al fiecărui partid reprezentat în comisiile de afaceri interne şi de apărare. In prezent, fiecare subcomisie este alcătuită din 14 parlamentari: 5 membri ai Partidului Social Democrat; 4 membri ai Partidului Popular (conservator, care face parte din coaliţia guvernamentală); 4 membri ai Partidului Libertăţii (care face parte din coaliţia guvernamentală); 1 membru al Partidului Verzilor.

Subcomisia care controlează serviciile de informaţii civile este condusă de un parlamentar reprezentant al Partidului Libertăţii, iar subcomisia pentru controlul serviciilor de informaţii militare este condusă de un parlamentar reprezentant al Partidului Social Democrat.

Conform Regulamentului Consiliului Naţional, şedinţele subcomisiilor de control al serviciilor de informaţii sunt supuse aceloraşi reguli care se aplică şedinţelor celorlalte subcomisii. Ca atare, ele trebuie să aibă loc cel puţin o dată pe trimestru. Dar, şedinţele pot avea loc şi la solicitarea unei pătrimi din membrii subcomisiei sau a ministrului competent. Ori de câte ori este nevoie, subcomisiile se control se pot reuni şi în afara sesiunilor parlamentare.

Reuniunile acestor instanţe parlamentare de control sunt confidenţiale. Parlamentarii care fac parte din subcomisiile pentru controlul serviciilor de informaţii depun un jurământ privind păstrarea secretului în faţa preşedintelui Consiliului Naţional. 

b. Competenţa instanţelor parlamentare de control

Articolul 52 a din Constituţia federală prevede că misiunea subcomisiilor parlamentare specializate o constituie controlul naturii şi al legalităţii măsurilor luate de serviciile de informaţii.

Conform Regulamentului Consiliului Naţional, fiecare membru din cele două subcomisii poate solicita, în cadrul şedinţelor, date referitoare la serviciile de informaţii. In schimb, cererea pentru consultarea documentelor serviciilor de informaţii necesită decizia subcomisiei.

Ministrul competent poate refuza aceste cereri, invocând fie imposibilitatea satisfacerii lor, fie necesitatea apărării intereselor naţionale sau a siguranţei anumitor persoane.

Cele două subcomisii nu au competenţe în domeniul bugetului alocat serviciilor de informaţii.

Dispozitivul de control actual (în vigoare din 1993) este criticat, întrucât pe de o parte, competenţele celor două subcomisii sunt considerate a fi limitate, iar pe de altă parte, structura dispozitivului de control fiind copiată după cea a serviciilor de informaţii, nu se poate realiza o percepţie de ansamblu asupra activităţilor desfăşurate de serviciile de informaţii.

La începutul anului 2002, ministrul de interne a anunţat că se are în vedere crearea Oficiului federal de informaţii (prin fuzionarea Poliţiei Statului cu unitatea pentru combaterea terorismului). 

Belgia

Legea organică din 18 iulie 1991 privind controlul serviciilor de poliţie şi de informaţii prevede înfiinţarea comitetului permanent de control al serviciilor de informaţii - Comitetul R, ai cărui membri nu sunt parlamentari, ci experţi numiţi de către Senat. Controlul Comitetului R vizează îndeosebi respectarea drepturilor fundamentale de către serviciile de informaţii, precum şi coordonarea şi eficienţa activităţii acestora.

Prin aceiaşi lege a fost înfiinţat şi Comitetul P, însărcinat cu controlul activităţii serviciilor de poliţie; membrii acestui comitet sunt desemnaţi de Camera Reprezentanţilor.

Legea organică din 1991 a fost modificată în anul 1999: în cadrul Senatului a fost creată o comisie permanentă însărcinată cu supravegherea Comitetului R (care a înlocuit comisia specială care funcţiona anterior).

Legea organică din 30 noiembrie 1998 privind serviciile de informaţii şi de securitate constituie baza legală a funcţionării serviciilor de informaţii, care anterior făcea obiectul anumitor texte de reglementare. Această legea fixează numărul numărul serviciilor de informaţii şi securitate la 2.

Siguranţa Statului (serviciu de informaţii civile), serviciu aflat sub autoritatea Ministerului de Justiţie, asigură securitatea internă şi externă a statului. Şi ministrul de interne poate solicita sprijinul acestui serviciu pentru menţinerea ordinii publice şi asigurarea protecţiei persoanelor. 

Serviciul general de informaţii şi de securitate (serviciu de informaţii al armatei) face parte din structura Ministerului Apărării Naţionale.

a. Componenţa şi funcţionarea instanţei parlamentare de control 

Controlul serviciilor de informaţii este efectuat de către Comitetul R, instanţă non-parlamentară, compusă din experţi numiţi de către Senat. Supravegherea activităţii Comitetului R se asigură de către o comisie senatorială ad hoc.

Comitetul R constituie un instrument de expertiză la dispoziţia a legiuitorului, care îl poate folosi pentru realizarea de iniţiative legislative sau pentru exercitarea funcţiei sale de control al executivului.

 

 

Comitetul R

Comitetul R este alcătuit din 3 membri, numiţi de Senat pentru o perioadă de 5 ani. Mandatul lor poate fi reînnoit de două ori. Preşedintele comitetului este un magistrat, iar ceilalţi membri sunt jurişti experimentaţi şi specializaţi în probleme ale poliţiei şi ale activităţii de informaţii. Simultan cu numirea celor 3 titulari, Senatul desemnează şi 3 supleanţi.

Membrii comitetului trebuie să deţină o abilitare de securitate la nivel de „strict secret”, ceea ce semnifică faptul că ei pot avea acces la informaţii cu un grad înalt de confidenţialitate. 

Mandatul lor este incompatibil cu un mandat public electiv şi cu anumite funcţii „care ar putea pune în pericol independenţa sau demnitatea funcţiei”. Membrii comitetului nu pot face parte nici din Comitetul P şi nici dintr-un serviciu de poliţie sau de informaţii.

Comitetul R poate acţiona din proprie iniţiativă, situaţie în care trebuie să informeze Senatul. De asemenea, el poate acţiona la cererea uneia din cele două Camere ale Parlamentului, a ministrului justiţiei sau al apărării naţionale. In plus, el poate fi sesizat prin plângeri depuse de persoane private sau prin cereri formulate de autorităţile judiciare.

Comitetul R este asistat de un serviciu de anchete, care, în anul 2000, avea 5 membri. Numiţi de către Comitetul R, membrii serviciului de anchete sunt, în general, detaşaţi de la un serviciu de poliţie sau de informaţii.

Comisia de supraveghere a Comitetului R

Condusă de preşedintele Senatului, Comisia de supraveghere a Comitetului R este alcătuită din 4 senatori aleşi pe durata legislaturii.

Comisia îşi elaborează propriul regulament de ordine interioară, stabilind în cadrul acestuia modalităţile de lucru şi de redactare a proceselor verbale. 

Cel puţin o dată pe trimestru, comisia se întâlneşte cu preşedintele sau cu toţi membrii Comitetului R. De asemenea, ea se poate reuni la cererea majorităţii membrilor săi, a preşedintelui Comitetului R sau a majorităţii membrilor Comitetului R. Orice membru al Comitetului R poate sesiza comisia senatorială cu probleme privind nerespectarea de către comitet a prevederilor Legii din 1991 sau a regulamentului de ordine interioară al comisiei.

Reuniunile comisiei sunt secrete, iar comisarii au obligaţia de a păstra confidenţialitatea, chiar şi după încheierea funcţiilor lor.

 

 

b. Competenţa instanţei parlamentare de control 

Comitetul R

Conform Legii din 1991 comitetul R are sarcina de a face investigaţii asupra activităţilor şi metodelor folosite de serviciile de informaţii, precum şi asupra reglementărilor şi directivelor lor interne.

Comitetul se reuneşte ori de câte ori consideră că este necesar şi dispune de competenţe importante. El poate solicita orice document şi, dacă i se pare util, poate audia orice persoană. Persoanele angajate în cadrul serviciilor de informaţii au obligaţia de a dezvălui comitetului toate secretele pe care le deţin, cu excepţia celor referitoare la cauzele judiciare aflate pe rol. Ele nu pot refuza furnizarea unor informaţii, invocând, de exemplu, necesitatea protejării anumitor persoane, întrucât, în aceste cazuri, hotărârea este luată de preşedintele Comitetului R. De asemenea, serviciul de anchete al comitetului poate face percheziţii şi confiscări în locurile în care personalul serviciilor de informaţii îşi desfăşoară activitatea. El poate solicita şi sprijinul anumitor experţi. De altfel, serviciile de informaţii trebuie să comunice comitetului, din proprie iniţiativă, toate documentele lor interne.

Mai mult decât atât, Comitetul R a considerat că legea îi permite să adreseze şefilor serviciilor de informaţii întrebări asupra unor probleme punctuale, lucru ce i-a permis efectuarea unui control suplu al activităţii serviciilor de informaţii. 

După fiecare anchetă, Comitetul elaborează un raport, care este prezentat ministrului competent, precum şi comisiei senatoriale de supraveghere. Ministrul trebuie să informeze comitetul cu măsurile pe care intenţionează să le ia, ca urmare a concluziilor prezentate în raport.

Legea din 1991 prevede obligaţia Comitetului R de a prezenta comisiei senatoriale de supraveghere un raport anual de activitate. De asemenea, Comitetul R poate întocmi un raport atunci când constată că raportul privind o anchetă, transmis ministrului competent, nu a avut drept rezultat iniţierea de măsuri corespunzătoare sau au fost luate măsuri neadecvate.

Bugetul serviciilor de informaţii este inclus în bugetul Ministerului de Justiţie sau al Ministerului de Interne, dar la acest capitol, Comitetul R nu dispune de nici o putere de control a priori. In schimb, în cursul anchetelor, el poate verifica modul în care au fost folosite fondurile alocate. 

Comisia de supraveghere a Comitetului R

Comisia de supraveghere a Comitetului R are toate competenţele pe care, conform legii, Senatul le exercită faţă de Comitetul R. In principal, Comisia poate însărcina Comitetul R (dar şi Comitetul P) să efectueze unele anchete; pentru unele proiecte de lege sau reglementări, ea poate cere avizul Comitetului R; comisia poate solicita Comitetului R toate rapoartele de anchetă, precum şi dosarele de anchetă, inclusiv ale cauzelor aflate pe rol. Singurele informaţii care nu i se transmit sunt cele a căror dezvăluire ar pune în pericol terţe persoane sau ar conduce la obstrucţionarea bunei funcţionări a serviciilor naţionale şi străine de informaţii (de exemplu, nu poate fi dezvăluită identitatea informatorilor).

Comisia de supraveghere a Comitetului R examinează, împreună cu comisia de supraveghere a Comitetului P (care funcţionează în cadrul Camerei Reprezentanţilor) rapoartele anuale ale celor două comitete, înainte ca acestea să fie date publicităţii. Concluziile celor două comisii se anexează la rapoartele comitetelor. 

De asemenea, cele două comisii de supraveghere pot conlucra în analiza rezultatelor unei anchete solicitate de Camera Reprezentanţilor Comitetului R (sau de către Senat Comitetului P) sau pot face schimburi de informaţii. (De la înfiinţarea sa, Comitetul R nu a primit din partea Senatului decât câteva solicitări, iar rapoartele întocmite nu au avut nici un ecou. In schimb, în urma anchetelor efectuate de Comitetul R, Guvernul a luat măsurile corespunzătoare.)

Controlul serviciilor de informaţii nu se exercită în exclusivitate de Comitetul R; mai multe comisii de anchetă sunt însărcinate cu efectuarea controlului acestor servicii.

Spania

Legea 48 din 7 octombrie 1978 de modificare a Legii din 5 aprilie 1968 privind secretele oficiale prevede că noţiunea de „documente secrete” nu este opozabilă parlamentarilor care, în principiu, au acces la toate informaţiile de care au nevoie, conform modalităţilor stabilite în Regulamentele Camerelor din care fac parte.

In aplicarea acestei legi, la 2 iunie 1992, Congresul Deputaţilor a adoptat o rezoluţie care stabileşte condiţiile în care anumiţi deputaţi au acces la documentele secrete.

Conform Legii 11/1995 referitoare la utilizarea şi controlul fondurilor speciale, în cadrul Congresului Deputaţilor a fost creată o comisie specială formată din deputaţii care au acces la documentele secrete, pentru exercitarea controlului folosirii acestor fonduri.

Se consideră că această comisie (adesea denumită „comisia secretelor oficiale”) constituie instanţa parlamentară de control al serviciilor de informaţii.

Proiectul de lege care are drept scop reforma serviciilor de informaţii, depus la 16 noiembrie 2001, încredinţează controlul parlamentar al viitorului serviciu de informaţii (Centrul naţional de informaţii), comisiei speciale instituite prin Legea 11/ 1995.

In prezent,în Spania există 3 servicii principale de informaţii. 

Centrul Superior pentru Informaţii Militare - CESID (Centro superior de informacioń de la defensa) a fost înfiinţat în 1977. Conform art.5 din Decretul regal 1.883/1996, rolul acestui organism este de a colecta informaţii interne şi externe şi de a informa Guvernul cu tot ceea ce ar putea afecta stabilitatea şi siguranţa statului. Din această perspectivă, CESID este singurul serviciu însărcinat cu colectarea, evaluarea şi informarea Guvernului cu toate informaţiile necesare pentru protecţia eficientă a intereselor economice, politice şi militare ale Spaniei. 

Din punct de vedere funcţional, el este subordonat primului ministru, iar din punct de vedere administrativ ministrului apărării. Subordonarea faţă de ministrul apărării nu semnifică faptul că CESID-ul este un serviciu militar de informaţii, angajaţii săi provenind atât din sectorul public cât şi din cel privat; pe de altă parte responsabilităţile CESID sunt diferite faţă de cele ale serviciilor militare. 

Serviciul dispune de unităţi specializate în obţinerea de informaţii externe, contraspionaj, securitate internă şi informaţii economice.

Comisariatul General pentru Informaţii (CGI) este serviciul de informaţii al Ministerului de Interne, cu atribuţii în domeniile securităţii interne şi contraspionajului. 

Garda civilă (Jandarmeria) are propriul său serviciu de informaţii.

a. Componenţa şi funcţionarea instanţei parlamentare de control 

In comisia specială pentru controlul fondurilor secrete, condusă de preşedintele Congresului Deputaţilor, fiecare grup politic este reprezentant de câte un deputat, ales de Congresul Deputaţilor, cu o majoritate de 3/5. 


b. Competenţa instanţei parlamentare de control 


Conform Rezoluţiei din 1992 a Congresului Deputaţilor, membrii comisiei speciale pot examina documentele clasificate drept „secrete”, iar Legea 11/1995 conferă comisiei competenţa de control al fondurilor speciale.


Proiectul de lege prevede ca viitorul Centru naţional de informaţii (care ar urma să înlocuiască CESID) să fie supus controlului comisiei parlamentare speciale.

In ce priveşte accesul la documentele clasificate doar Congresul Deputaţilor a adoptat, la 2 iunie 1992, o rezoluţie privind condiţiile de exercitare a dreptului la acces la documentele secrete, cu toate că şi membrii Senatului dispun de acest drept.

Astfel, solicitarea de informaţii poate fi formulată de comisiile permanente sau de grupurile politice, cu condiţia ca efectivul lor să reprezinte o pătrime din numărul deputaţilor. Ea este prezentată Guvernului de către preşedinţia Congresului Deputaţilor. 

In funcţie de gradul de clasificare al informaţiilor, se stabilesc şi destinatarii lor. Informaţiile secrete nu pot fi transmise decât membrilor comisiei speciale. Informaţiile „rezervate” pot fi transmise reprezentanţilor grupurilor politice care fac parte din comisia care a solicitat informaţia sau preşedintelui grupului politic care a formulat cererea de informaţii. 

In mod excepţional, Guvernul poate cere Biroului Congresului ca informaţia solicitată să fie transmisă exclusiv Preşedintelui Congresului sau persoanei din comisie care a făcut solicitarea, urmând ca acesta să aprecieze validitatea cererii Guvernului.

De asemenea, Guvernul poate comunica informaţia solicitată doar comisiei care a făcut cererea sau, comisiei competente atunci când cererea a fost formulată de un grup. In astfel de cazuri, au acces la informaţiile furnizate numai membrii comisiei în cauză, reuniţi în şedinţă secretă.

In prezenţa reprezentantului autorităţii care furnizează documentele secrete, destinatarii informaţiilor le pot examina, pot lua notiţe, dar nu pot face copii. Examinarea documentelor are loc fie în clădirea Congresului, fie în locul unde sunt arhivate sau depuse documentele.

Controlul fondurilor speciale

Conform legii 11/1995, controlul fondurilor speciale se efectuează de comisia specială formată din deputaţii care au acces la documentele clasificate şi care este condusă de Preşedintele Congresului.

Alocarea creditelor destinate acestor fonduri se realizează conform procedurii bugetare normale. Semestrial, beneficiarii acestor fonduri trebuie să informeze comisia asupra modului de folosire a acestora.

In fiecare an, comisia poate întocmi un raport care se transmite Primului Ministru şi Preşedintelui Curţii de Conturi.

In momentul preluării funcţiei, miniştrii departamentelor cărora le sunt destinate fondurile speciale trebuie să depună o declaraţie de avere la Preşedinţia Congresului. Conţinutul declaraţiei (care se reactualizează anual) poate fi cunoscut doar de membrii comisiei speciale.

Controlul activităţii viitorului Consiliu Naţional de Informaţii

Proiectul de lege conferă comisiei de control al fondurilor speciale competenţa supravegherii activităţii şi funcţionării Centrului Naţional de Informaţii. 

Comisia îşi va păstra competenţele actuale. Suplimentar, ea va fi informată cu obiectivele anuale ale C.N.I. (stabilite de către Guvern) şi va primi raportul anual de activitate al C.N.I. 

Comisia va avea acces la toate documentele clasificate referitoare la CNI, cu excepţia celor care privesc sursele de informaţii sau modalităţile de acţiune şi a celor care provin din străinătate sau de la organizaţii internaţionale. Ea nu va putea păstra documentele examinate şi nici nu va putea face copii după acestea.

Proiectul de lege nu conţine prevederi referitoare la celelalte servicii de informaţii.

„Comisia secretelor oficiale” nu dispune de monopolul controlului parlamentar al serviciilor de informaţii, care este în aceiaşi măsură exercitat şi prin mijloace obişnuite (întrebări scrise şi orale, comisii permanente..).

Italia

Legea nr.801 din 24 octombrie 1977 privind înfiinţarea şi organizarea serviciilor de informaţii şi de securitate, precum şi secretul de stat (parţial modificată prin Legea 410/1991) introduce sistemul binar al serviciilor de informaţii, adoptat de majoritatea statelor democratice. 

Serviciul de informaţii şi securitate militară (SISMI), subordonat Ministerului Apărării, este însărcinat cu protejarea independenţei şi integrităţii statului faţă de orice pericol, ameninţare sau agresiune la nivel militar. De asemenea, acest serviciu are sarcini în domeniul contraspionajului.

Serviciul de informaţii secrete şi securitate democratică (SISDE), subordonat Ministerului de Interne, are în responsabilitate apărarea statului democratic şi a ordinii constituţionale, combaterea terorismului, a imigraţiei clandestine şi a criminalităţii informatice.

Modificarea introdusă prin Legea 410/1991 vizează stabilirea competenţei teritoriale a acestor două servicii în domeniul combaterii crimei organizate. Astfel, SISMI are competenţa acţiunilor desfăşurate în străinătate, iar SISDE pe cea a acţiunilor desfăşurate în interiorul ţării.

Conform legii, Preşedintele Consiliului de Miniştri este investit cu responsabilitatea elaborării şi supravegherii aplicării politicii în domeniul informaţiilor secrete şi al securităţii statului. Semestrial, Guvernul are obligaţia de a prezenta Parlamentului un raport scris privind politica în domeniul informaţiilor şi al securităţii şi rezultatele obţinute de serviciile de informaţii.

Pentru conducerea şi coordonarea eficientă a activităţii în acest domeniu, Preşedintele Consiliului de Miniştri are în subordine directă două organisme consultative:

- Comisia interministerială pentru informaţii şi securitate, care are sarcina de a prezenta Preşedintelui Consiliului de Miniştri propuneri referitoare la principiile generale şi obiectivele principale ale politicii în domeniul informaţiilor secrete şi al securităţii statului. Comisia, condusă de Preşedinte, este formată din miniştrii de externe, de interne, ai justiţiei, apărării, industriei şi finanţelor. La şedinţele acestei comisii, Preşedintele Consiliului de Miniştri poate invita directorii serviciilor de informaţii menţionate mai sus, reprezentanţi ai autorităţilor militare şi civile, precum şi alţi experţi.

- Comitetul executiv pentru informaţii şi securitate asigură Preşedintelui Consiliului de Miniştri toate informaţiile necesare pentru coordonarea celor două servicii de informaţii (este un fel de stat major de coordonarea tehnico-operativă).

Legea 801/1977 reglementează, de asemenea, componenţa şi competenţele comitetului parlamentar de control, comitet comun al celor două camere.

a. Componenţa şi funcţionarea instanţei parlamentare de control 

Comitetul parlamentar de control al serviciilor de informaţii (Copaco) este format din 4 deputaţi şi 4 senatori, numiţi de preşedinţii celor două Camere, proporţional cu dimensiunea grupurilor politice.

Copaco alege un preşedinte, un vicepreşedinte şi un secretar. In mod tradiţional, preşedinţia revine unui parlamentar care face parte din opoziţie. 

In lipsa unui regulament propriu, Copaco aplică Regulamentul Camerei din care face parte preşedintele său.

Membrii Copaco au obligaţia de a păstra secretul cu privire la informaţiile care le sunt furnizate. 

In perioada 1996-2000, comitetul de control s-a reunit de 20-30 de ori pe an (îndeosebi pentru audierea miniştrilor competenţi sau a directorilor serviciilor de informaţii); la începutul anului 2001 el s-a reunit de 3 ori, iar după alegerile legislative, comitetul nu a mai avut nici o şedinţă.

b. Competenţa instanţei parlamentare de control 

· Conform Legii 801/1977 comitetul de control verifică respectarea legalităţii în activitatea desfăşurată de serviciile de informaţii.

In acest scop, Copaco poate solicita Comisiei interministeriale pentru informaţii şi securitate şi Comitetului executiv pentru informaţii şi securitate date generale privind „caracteristicile principale ale structurilor şi activităţilor” serviciilor de informaţii. Rapoartele semestriale prezentate Parlamentului de către Guvern constituie o sursă de informaţii importantă. 

Comitetul nu are acces la toate documentele, Preşedintele Consiliului de Miniştri având posibilitatea de a refuza satisfacerea anumitor cereri ale Copaco, prin invocarea necesităţii protejării secretului de stat. In această situaţie, dacă instanţa parlamentară de control consideră ca nefondat refuzul Preşedintelui Consiliului de Miniştri, ea poate hotărî, cu majoritate de voturi, prezentarea acestei probleme în faţa celor două Camere.

Comitetul de control poate prezenta celor două Camere rapoarte de activitate. In cursul ultimei legislaturi, el a prezentat şapte rapoarte, din care unele au fost dezbătute în şedinţă publică, iar două au avut ca rezultat depunerea de propuneri de rezoluţie. In cursul legislaturii precedente, el a prezentat 4 rapoarte, dar nici unul nu a fost dezbătut în şedinţă publică.

· Legea nu conferă acestui comitet competenţă bugetară. Creditele alocate pentru activităţile de informaţii, cuprinse iniţial în bugetul Ministerului Trezoreriei, Bugetului şi al Planificării Econnomice, sunt repartizate ulterior prin decret al Preşedintelui Consiliului de Miniştri. Unele fonduri sunt prevăzute în bugetele Preşedinţiei Consiliului de Miniştri, Ministerului de Interne şi Ministerului Apărării. Legea din 1977 prevede că aceste fonduri speciale nu pot face obiectul unei dări de seamă.

· Conform art.202 din Codul de procedură penală, agenţii publici pot refuza să depună mărturie în faţa jurisdicţiilor penale, invocând obligaţia păstrării secretului de stat. Dacă Preşedintele Consiliului de Miniştri confirmă refuzul, el trebuie să informeze şi să prezinte justificări în acest sens comitetului de control parlamentar. 

De mai multă vreme, în Italia, se are în vedere reforma serviciilor de informaţii şi a comitetului parlamentar de control. In iulie 1999, guvernul d’Alema a prezentat un proiect de lege privind reorganizarea serviciilor de informaţii, iar în prezent, guvernul Berlusconi pregăteşte un proiect de reformă al serviciilor de informaţii. 

Olanda

Comisia parlamentară pentru serviciile de informaţii şi de securitate a fost înfiinţată încă din 1952, în baza Regulamentului Camerei Inferioare. 

Competenţele acestei instanţe parlamentare nu sunt definite în Regulament, ci în Legea din 3 decembrie 1987 privind serviciile de informaţii şi securitate. Această lege constituie şi baza legală de organizare şi funcţionare a principalelor servicii de informaţii olandeze: Serviciul naţional de informaţii şi securitate (Binnenlandse Veiligheidsdienst – B.V.D.) şi Serviciul de informaţii militare (Militaire Inlichtingendienst – M.I.D). 

Serviciul naţional de informaţii şi securitate (B.V.D.),subordonat Ministerului de Interne, răspunde de colectarea informaţiilor civile referitoare la acţiunile organizaţiilor sau persoanelor care reprezintă o ameninţare pentru siguranţa naţională sau pentru alte interese statale importante. In decembrie 2000, personalul serviciului era constituit din 594 angajaţi (197 femei şi 397 bărbaţi). 

Serviciul de informaţii militare (M.I.D.), subordonat Ministerului Apărării, este însărcinat cu colectarea de informaţii şi desfăşurarea de activităţi în domeniul menţinerii păcii, al securităţii militare, securităţii industriale, al serviciilor străine de informaţii, al combaterii terorismului, proliferării armelor de distrugere în masă şi fundamentalismului. In anul 2000, serviciul avea 718 angajaţi, dintre care 355 militari şi 363 civili. 

Proiectul de lege pentru modificarea Legii din 1987 privind serviciile de informaţii şi de securitate (aflat în prezent la Parlament) prevede extinderea competenţelor serviciilor de informaţii externe, precum şi crearea unei comisii independente de control al serviciilor de informaţii. Compusă din experţi, comisia urmează să fie la dispoziţia executivului, dar, cu acordul miniştrilor competenţi, ea ar putea furniza anumite informaţii şi Parlamentului.

a. Componenţa şi funcţionarea instanţei parlamentare de control 

Din 1977, comisia pentru serviciile de informaţii şi de securitate este alcătuită din preşedinţii celor mai importante 4 grupuri politice. La înfiinţarea sa, comisia era formată din preşedinţii celor mai importante 5 grupuri politice şi 5 membri supleanţi. Ulterior, concomitent cu creşterea progresivă a efectivului comisiei, posturile de supleanţi au fost desfiinţate. Intre 1973 şi 1977, comisia era compusă din 8 membri.

Comisia şi-a stabilit propriul mod de funcţionare, pe care l-a prezentat în 1992, Preşedintelui Camerei Inferioare. 

Comisia se reuneşte în şedinţe secrete, membrii săi fiind obligaţi să păstreze secretul informaţiilor furnizate. In documentul privind funcţionarea comisiei, nu este stabilită periodicitatea şedinţelor acesteia (în anul 2000, comisia s-a reunit de 4 ori). 

Din 1990, comisia elaborează rapoarte anuale pe care le prezintă Camerei Inferioare. Raportul este un document succint (cel din anul 2000 a avut două pagini) şi cuprinde date privind sumarul şedinţelor şi metodele de lucru ale comisiei.

Documentele solicitate puse la dispoziţia comisiei nu pot fi copiate.

b. Competenţa instanţei parlamentare de control 

Atunci când este vorba despre informarea instanţei parlamentare de control, miniştrii competenţi nu pot invoca art.68 din Constituţie (conform căruia membrii Guvernului furnizează Camerelor Parlamentului informaţiile solicitate de unul sau mai mulţi membri, doar dacă prezentarea acestora nu este considerată contrară interesului de stat).

În Nota din 27 octombrie 1992, prezentată Preşedintelui Camerei Inferioare, Comisia a insistat mult asupra necesităţii prezentării de către miniştri, în cadrul şedinţelor comisiei, a problemelor operaţionale semnificative, care nu pot fi abordate în alt cadru. Cu toate acestea, întrucât competenţele ei nu sunt prevăzute în mod explicit, de cele mai multe ori, comisia primeşte doar informaţiile pe care miniştrii competenţi doresc să le furnizeze.

Ca şi mediatorul naţional, comisia este însărcinată cu examinarea plângerilor cetăţenilor referitoare la funcţionarea serviciilor de informaţii.

 

Marea Britanie

Primele dovezi ale existenţei unui serviciu secret în Anglia sunt legate de urcarea pe tron a regelui Eduard al III-lea, în anul 1330. 

Nici o altă ţară din lume n-a acordat în ultimele secole o importanţă atât de mare serviciilor secrete. În general, britanicii au menţinut o conspirativitate totală asupra existenţei serviciilor secrete de informaţii. „No comment” a fost răspunsul dat sistematic de autorităţile competente în acest domeniu, întrebărilor referitoare la serviciile de informaţii, şi chiar celor adresate în Camera Comunelor. Abia în 1992, guvernul britanic a recunoscut oficial existenţa Serviciului de informaţii secrete (S.I.S.). 

Legea din 1994 privind serviciile de informaţii prevede instituirea unui comitet parlamentar pentru controlul cheltuielilor, administrării şi politicii principalelor 3 servicii de informaţii civile.

Serviciul de securitate (Security Service sau M.I.5) este subordonat Ministerului de Interne, activitatea lui fiind reglementată de Legea din 1989 privind Serviciul de securitate. Infiinţat în 1909, serviciul a avut iniţial rolul de a preveni infiltrarea agenţilor serviciilor de informaţii străine pe teritoriul Marii Britanii. De-a lungul timpului, misiunea acestui serviciu s-a extins permanent, incluzând, în prezent, sarcini în domeniul asigurării securităţii interne, al combaterii terorismului şi crimei organizate. Printr-o lege adoptată în 1996, Serviciului de securitate i se permite interceptarea telefoanelor, a corespondenţei, precum şi percheziţionarea locuinţelor şi birourilor persoanelor suspectate de crimă organizată.

Serviciul, considerat ca serviciu de poliţie secretă, are mai multe direcţii: Direcţia A (interceptări, descinderi şi supravegheri); Direcţia B (personalul); Direcţia C (securitatea de protecţie – verificarea funcţionarilor civili, securitatea instituţiilor statului); Direcţia F (asigură supravegherea internă a grupurilor subversive, a sindicatelor, a grupurilor radicale şi teroriste); Direcţia K (contraspionajul).

Serviciul de informaţii secrete (Secret Intelligence Service sau M.I.6) subordonat Ministerului Afacerilor Externe, a fost înfiinţat în 1911. Legea din 1994 privind serviciile de informaţii reglementează activitatea acestui serviciu, al cărui obiectiv principal îl constituie obţinerea de informaţii externe. 

Statul Major al Mijloacelor de Transmisiuni ale Guvernului (Government Communications Headquarters-GCHQ) este subordonat Ministerului Afacerilor Externe. Este serviciul care a înlocuit, în 1919, Scoala guvernamentală de coduri şi cifruri . Legea din 1994 îi atribuie responsabilitatea monitorizării sistemului de comunicaţii şi a informaţiilor electronice.

Reglementările Legii din 1994 nu vizează Serviciul militar de informaţii (Defence Intelligence Staff), subordonat Ministerului Apărării, şi nici Serviciul naţional de informaţii în materie penală al poliţiei (National Criminal Intelligence Service). Aceste servicii nu sunt considerate ca fiind servicii de informaţii şi sunt supuse controlului comisiilor parlamentare de apărare şi de interne.

a. Componenţa şi funcţionarea instanţei parlamentare de control

Conform legii din 1994, Comitetul pentru informaţii şi securitate (Intelligence and Security Committee - ISC) este alcătuit din 9 parlamentari, care fac parte din cele două Camere ale Parlamentului şi care nu au funcţia de ministru. Este un comitet bipartizan, membrii săi fiind atât critici, cât şi suporteri tradiţionali ai serviciilor secrete.

Ei sunt numiţi de către Primul ministru, după consultarea liderului opoziţiei. Mandatul lor începe odată cu debutul legislaturii şi se termină, în principiu, la încheierea acesteia. Preşedintele comitetului este numit conform aceleiaşi proceduri.

După ce vreme îndelungată comitetul a fost condus de fostul ministru conservator al apărării, din iulie 2001, el este condus un fost ministru al Guvernului Blair până la remanierea de după ultimele alegeri legislative. Celelalte 8 posturi sunt împărţite astfel: 5 revin laburiştilor, 2 conservatorilor şi 1 post revine liberalilor.

Conform legii, comitetul îşi elaborează regulamentul propriu. 

b. Competenţa instanţei parlamentare de control 

Comitetul pentru informaţii şi securitate examinează cheltuielile, gestiunea şi politica celor trei servicii de informaţii menţionate: M.I.5, M.I.6 şi G.C.H.Q. Controlul activităţii operaţionale a acestora este exercitat de către Executiv.

Conform legii, conducătorii celor trei servicii de informaţii au obligaţia de a furniza instanţei parlamentare de control informaţiile pe care aceasta le solicită. Dreptul de informare al comitetului parlamentar este limitat: pe de o parte, responsabilii serviciilor de informaţii au posibilitatea de a refuza furnizarea informaţiilor sensibile şi, pe de altă parte, ministrul competent poate refuza accesul la informaţiile pe care le consideră inoportun de dezvăluit. Cu toate acestea, comitetului parlamentar de control i se pot furniza şi anumite informaţii sensibile, atunci când ministrul competent consideră că divulgarea lor nu reprezintă un pericol. 

Anual, Comitetul pentru informaţii şi securitate întocmeşte un raport pe care îl prezintă Primului Ministru. Inainte de a-l transmite celor două Camere ale Parlamentului, acesta poate cenzura raportul; de regulă, raportul anual prezentat Parlamentului cuprinde numeroase „pagini albe”. 

Franţa


Principalele servicii de informaţii franceze care sunt în subordinea Ministerului Apărării Naţionale sunt:

· Direcţia Generală pentru Securitate Externă (D.G.S.E.) a fost înfiinţată prin fuziunea mai multor servicii de informaţii. Conform Decretului de înfiinţare nr.82-306 din 2 aprilie 1982, ea are ca sarcini obţinerea de informaţii strategice referitoare la securitatea Franţei, precum şi prevenirea şi combaterea activităţilor de spionaj extern îndreptate împotriva intereselor franceze.


Principalele structuri ale Direcţiei Generale pentru Securitate Externă sunt: Divizia tehnică (pentru informaţii electronice strategice), Divizia pentru operaţiuni (pentru acţiuni conspirative) şi Divizia pentru acţiuni (pentru acţiuni aeriene, de comando şi operaţiuni navale).


In anul 2000, serviciul avea 2.884 angajaţi civili şi 1.400 militari, preconizându-se ca, în 2002, numărul angajaţilor să ajungă la 4.500. 


In proiectul de buget pentru anul 2001, suma prevăzută pentru acest Serviciu era de 1,62 miliarde franci. In afara sumei alocate din bugetul Ministerului Apărării, Serviciul beneficiază şi de fonduri speciale alocate de serviciile generale ale Primului Ministru. 

Aproape jumătate din fonduri se foloseşte pentru obţinerea de informaţii politice şi diplomatice, restul fiind egal repartizat pentru colectarea de informaţii militare şi economice. 

· Brigada pentru Informaţii şi Război Electronic, creată la 1 septembrie 1993, are ca sarcină principală interceptarea comunicaţiilor şi sprijinirea armatei în protejarea sistemelor militare de comunicaţii.

· Direcţia pentru Protecţia şi Securitatea Apărării (D.P.S.D.) se ocupă de operaţiunile de contraspionaj militar.

· Direcţia pentru Informaţii Militare (D.R.M.) are misiunea de a planifica, coordona şi conduce investigaţiile şi misiunile încredinţate pentru obţinerea de informaţiile militare. Nu este un serviciu secret, activităţile sale limitându-se la analiza imaginilor obţinute prin satelit şi a informaţiilor electromagnetice. 

· Serviciul Central pentru Securitatea Sistemelor de Informaţii (S.C.S.S.I.) răspunde de modul de folosire a sistemelor de criptare.


Serviciile de informaţii din cadrul Ministerului de Interne sunt:

· Companiile Republicane de Securitate (C.R.S.), unităţi mobile care formează rezerva Jandarmeriei Naţionale, au ca misiuni: combaterea delincvenţei, supravegherea porturilor, aeroporturilor, frontierelor şi căilor de comunicaţii, asigurarea escortei pentru protecţia personalităţilor şi a ambasadelor.

· Direcţia Centrală a Poliţiei Judiciare (D.C.P.J.) este unul din cele mai importante servicii care asigură securitatea internă a Franţei. Unul din rolurile sale esenţiale îl constituie cercetarea infracţiunilor, colectarea de dovezi şi mărturii, identificarea şi arestarea infractorilor. Angajaţii Direcţiei au competenţă la nivel regional şi naţional şi aplică tehnici de investigaţie adaptate luptei împotriva criminalităţii.

Direcţia Centrală a Poliţiei Judiciare dispune de următoarele organe operaţionale cu competenţă la nivel naţional: Serviciul tehnic de cercetări judiciare şi de documentare; Serviciul pentru infracţiuni; Serviciul pentru probleme economice şi financiare; Serviciul pentru relaţii externe.

· Direcţia pentru Supravegherea Teritoriului (D.S.T.), este agenţia de securitate internă a cărei prioritate o constituie colectarea de informaţii şi supravegherea evoluţiei diverselor tipuri de ameninţări. 

· Direcţia Centrală pentru Informaţii Generale (R.G.) are drept misiune colectarea de informaţii pentru Guvern, acţionând exclusiv pe teritoriul naţional. Participă la apărarea intereselor naţionale şi sprijină serviciile de securitate internă. 

In Franţa, nu există o instanţă parlamentară însărcinată expres cu controlul serviciilor de informaţii. 

Ordonanţa nr.58-1100 din 17 noiembrie 1958 autorizează comisiile de anchetă să-şi exercite misiunea de control „asupra documentelor şi la faţa locului”, dar nu le permite accesul la documentele „care au caracter secret şi privesc apărarea naţională, problemele externe, siguranţa internă sau externă a statului”.


In 1999, au fost depuse două proiecte de legi privind crearea unei delegaţii parlamentare de control. Proiectul de lege depus la Senat prevede crearea unei delegaţii parlamentare pentru informaţii, compusă din 4 senatori şi 4 deputaţi, care să evalueze politica naţională în domeniul informaţiilor. Proiectul de lege depus la Adunarea Naţională prevede crearea unei delegaţii parlamentare pentru problemele legate de serviciile de informaţii. Propunerea vizează crearea, în cadrul fiecărei Camere, a unei delegaţii care să examineze activitatea serviciilor de informaţii sub aspectul organizării şi obiectivelor, al competenţelor şi modalităţilor de exercitare a acestora. 

Paralel cu problema controlului parlamentar al activităţilor serviciilor de informaţii, s-a pus şi problema controlului folosirii „fondurilor speciale”, din care o mare parte este destinată finanţării serviciilor de informaţii.

In mod tradiţional, acest control, era efectuat de o comisie specială de verificare. Instituită prin Decretul 47-2234 din 19 noiembrie 1947 şi numită de primul ministru, comisia era condusă de un preşedinte de cameră al Curţii de Conturi şi era compusă din doi comisari, aleşi dintre membrii Consiliului de Stat, ai Curţii de Conturi sau ai Inspecţiei generale de finanţe. Comisia prezenta primului ministru un raport asupra modului de folosire a fondurilor speciale.

Legea finanţelor pentru anul 2002, a abrogat Decretul 47-2234, iar articolul 154 prevede înfiinţarea unei comisii de verificare alcătuită din: doi deputaţi (desemnaţi de preşedintele Adunării Naţionale pe toată durata mandatului), doi senatori (desemnaţi de preşedintele Senatului după fiecare reînnoire trienală ), doi membri ai Curţii de Conturi (numiţi, prin decret, la propunerea primului-preşedinte al Curţii de Conturi, pe o perioadă de 5 ani).

Comisia este condusă de unul din cei doi deputaţi. Lucrările sale sunt secrete, iar comisarii sunt obligaţi să păstreze secretul informaţiilor primite.

Comisia are acces la toate documentele justificative pentru cheltuielile făcute din fondurile speciale alocate. Ea întocmeşte un raport care este prezentat Preşedintelui Republicii, Primului Ministru, preşedinţilor şi raportorilor generali ai comisiilor de finanţe din cadrul Adunării Naţionale şi al Senatului, precum şi un proces-verbal de constatare referitor la existenţa documentelor justificative pentru cheltuielile făcute.

In schimb, dispoziţiile adoptate de Parlament, conform cărora comisia poate primi informaţii privind cheltuielile aferente operaţiunilor în curs şi poate delega pe unul din membrii săi să efectueze anchete şi investigaţii pentru controlul faptelor expuse în documentele contabile supuse verificării, nu au fost admise de Consiliul Constituţional, motivul invocat fiind acela că Parlamentul nu trebuie să intervină în realizarea operaţiunilor aflate în curs de desfăşurare.

 

III. REGLEMENTĂRI JURIDICE PRIVIND CONTROLUL PARLAMENTAR AL SERVICIILOR DE INFORMAŢII 

DIN ROMÂNIA 

1. Serviciile de informaţii

Conform Legii nr.51 din 29 iulie 1991 privind siguranţa naţională a României, activitatea de informaţii este încredinţată următoarelor organe de stat: Serviciul Român de Informaţii (specializat în materia informaţiilor interne), Serviciul de Informaţii Externe (cu atribuţii în obţinerea din străinătate a datelor referitoare la siguranţa naţională) şi Serviciul de Protecţie şi Pază (specializat în asigurarea protecţiei demnitarilor români şi a demnitarilor străini). 

Activitatea serviciilor de informaţii este organizată şi coordonată de către Consiliul Suprem de Apărare a Ţării. In acest domeniu, Consiliul Suprem de Apărare a Ţării are următoarele competenţe: analizează datele şi informaţiile obţinute de serviciile de informaţii şi evaluează starea siguranţei naţionale; stabileşte principalele direcţii de activitate şi aprobă măsurile generale obligatorii pentru înlăturarea ameninţărilor la adresa siguranţei naţionale a României; stabileşte modalităţile de valorificare a informaţiilor; analizează rapoarte şi informări privind modul de aplicare a legii privind siguranţa naţională; aprobă structurile organizatorice, efectivele şi regulamentele de funcţionare ale Serviciului Român de Informaţii, Serviciului de Informaţii Externe şi Serviciului de Protecţie şi Pază; aprobă cheltuielile operative destinate realizării siguranţei naţionale.

Ministerul Apărării Naţionale, Ministerul de Interne şi Ministerul Justiţiei îşi organizează structuri de informaţii proprii, cu atribuţii specifice domeniilor lor de activitate.

· Serviciul Român de Informaţii. Organizarea şi funcţionarea Serviciului Român de Informaţii sunt reglementate de Legea nr.14/1992. Activitatea acestui serviciu vizează culegerea, verificarea şi valorificarea informaţiilor necesare cunoaşterii, prevenirii şi contracarării ameninţărilor la adresa siguranţei naţionale a României.

El este condus de un director, cu rang de ministru, numit, la propunerea Preşedintelui României, de Camera Deputaţilor şi Senat reunite în şedinţă comună.

Fondurile băneşti necesare desfăşurării activităţii S.R.I. sunt prevăzute în bugetul de stat.

· Serviciul de Informaţii Externe. Cadrul juridic de organizare şi funcţionare al acestui serviciu este asigurat de Legea nr.1/1998.

Organ de stat cu atribuţii în domeniul informaţiilor externe, el este autorizat să folosească metode specifice, să creeze şi să deţină mijloace adecvate pentru obţinerea, verificarea, evaluarea, valorificarea şi stocarea datelor şi a informaţiilor referitoare la siguranţa naţională.

Conducerea S.I.E. este asigurată de un director, cu rang de ministru, numit de Consiliul Suprem de Apărare a Ţării, la propunerea Preşedintelui României.

Activitatea Serviciului de Informaţii Externe se finanţează de la bugetul de stat. Modul de planificare, evidenţă şi utilizare a fondurior necesare funcţionării S.I.E. se stabileşte de către Consiliul Suprem de Apărare a Ţării.

· Serviciul de Protecţie şi Pază. Organizarea şi funcţionarea Serviciului de Protecţie şi Pază sunt reglementate prin Legea nr.191/1998. Serviciul are ca atribuţii principale asigurarea protecţiei demnitarilor români, a demnitarilor străini pe timpul şederii lor în România, a familiilor lor, precum şi asigurarea pazei sediilor de lucru şi a reşedinţelor acestora. 

Serviciul de Protecţie şi Pază are structură militară şi este parte componentă a sistemului naţional de apărare. El este condus de un director, cu rang de secretar de stat, numit de Preşedintele României, la propunerea Consiliului Suprem de Apărare a Ţării.

2. Controlul parlamentar al principalelor servicii de informaţii

a. Controlul parlamentar al Serviciului Român de Informaţii

Conform dispoziţiilor constituţionale şi legale, Parlamentul a adoptat, la 23 iunie 1993, Hotărârea nr.30 privind organizarea şi funcţionarea Comisiei comune permanente a Camerei Deputaţilor şi Senatului pentru exercitarea controlului parlamentar asupra activităţii S.R.I.

Componenţa comisiei parlamentare de control

Comisia este alcătuită din 9 membri, aleşi în şedinţa comună a celor două Camere, la propunerea birourilor permanente ale acestora, prin consultarea liderilor grupurilor parlamentare, cu votul majorităţii deputaţilor şi senatorilor.

In aceiaşi şedinţă, la propunerea birourilor permanente, prin consultări cu liderii grupurilor parlamentare, sunt aleşi preşedintele, vicepreşedintele şi secretarul comisiei. 

Membrii comisiei nu pot face parte din alte comisii parlamentare şi nici din Guvern. 

Comisia îşi exercită mandatul pe durata legislaturii în care a fost desemnată.

Competenţa comisiei parlamentare de control

Comisia parlamentară de control are următoarele atribuţii:

- verifică respectarea, de către S.R.I. a prevederilor Constituţiei şi a celorlalte acte normative;

- examinează cazurile în care s-au semnalat încălcări ale prevederilor constituţionale şi ale altor dispoziţii legale în activitatea S.R.I. şi stabileşte măsurile ce se impun;

- analizează şi cercetează, la cererea oricăreia dintre comisiile permanente pentru apărare, ordine publică şi siguranţă naţională ale celor două Camere, sesizările cetăţenilor care se consideră lezaţi în drepturile şi libertăţile lor, de mijloacele folosite de S.R.I.; examinează şi soluţionează alte plângeri şi sesizări care îi sunt adresate în legătură cu încălcarea legii de către acest Serviciu;

- examinează rapoartele pe care, potrivit legii, directorul S.R.I. le prezintă Parlamentului şi întocmeşte asupra acestora un raport propriu, pe care îl înaintează birourilor permanente ale celor două Camere;

- examinează proiectele de buget pentru S.R.I. şi prezintă comisiilor parlamentare de specialitate observaţiile şi propunerile sale cu privire la alocaţiile bugetare;

- controlează modul de utilizare a fondurilor băneşti destinate prin bugetul de stat, precum şi constituirea şi folosirea mijloacelor extrabugetare alocate S.R.I.;

S.R.I. este obligat să pună la dispoziţia comisiei informaţiile, documentele, datele şi informaţiile solicitate şi să permită audierea persoanelor indicate de comisie. Fac excepţie informaţiile privind acţiunile informative aflate în curs de executare, anumite activităţi operative, precum şi cele privind mijloacele şi metodele concrete folosite în activitatea de informaţii. 

In exercitarea atribuţiilor sale, comisia poate folosi serviciile unor specialişti în domeniu, angajaţi ai autorităţilor publice de profil.

Comisia poate invita la şedinţele sale preşedinţii birourilor permanente ale celor două Camere, preşedinţii comisiilor pentru apărare, ordine publică şi siguranţă naţională, precum şi membri ai C.S.A.T.

In exercitarea atribuţiilor conferite, comisia adoptă decizii cu votul majorităţii membrilor săi.

Anual, în şedinţa comună a celor două Camere, comisia prezintă un raport referitor la activitatea desfăşurată. La cererea birourilor permanente ale celor două Camere sau când consideră necesar, comisia întocmeşte şi prezintă acestora rapoarte cu privire la constatările şi concluziile reieşite în urma exercitării competenţelor sale de control.

Membrii comisiei au obligaţia de a respecta reglementările legale privind apărarea secretului de stat în legătură cu toate documentele, datele şi informaţiile de care iau cunoştinţă în exercitarea atribuţiilor ce le revin, asigurând deplina protejare a acestora.

Preşedintele care conduce lucrările şedinţelor comune ale celor două Camere în care se dezbat probleme ce intră în competenţa comisiei poate cere din oficiu sau la solicitarea unui grup parlamentar, a preşedintelui comisiei sau a directorului S.R.I., ca lucrările respective să se desfăşoare în şedinţă secretă. Hotărârea se ia cu votul majorităţii deputaţilor şi senatorior prezenţi.

Comisia îşi elaborează propriul regulament de organizare şi funcţionare.

b. Controlul parlamentar al Serviciului de Informaţii Externe

Hotărârea nr.44 privind constituirea, organizarea şi funcţionarea Comisiei parlamentare speciale pentru controlul activităţii S.I.E. a fost adoptată de Parlamentul României la 28 octombrie 1998. 

Componenţa comisiei parlamentare speciale de control

Componenţa nominală a comisiei şi a biroului acesteia se votează în şedinţa comună a Senatului şi Camerei Deputaţilor.

Competenţa comisiei parlamentare speciale de control

Principalele atribuţii ale acestei comisii comune sunt:

- supravegherea respectării, de către S.I.E., a Constituţiei şi a legilor României; 

- controlul conformităţii ordinelor, instrucţiunilor şi altor acte normative emise de conducerea S.I.E., cu Constituţia şi cu legile naţionale, cu hotărârile C.S.A.T. şi cu hotărârile Guvernului, date în vederea aplicării deciziilor C.S.A.T.;

- avizarea proiectelor de lege care au legătură cu activitatea S.I.E.;

- analiza modului de fundamentare a bugetului S.I.E. şi verificarea execuţiei acestuia; 

- examinarea cazurilor în care în activitatea S.I.E. s-au semnalat încălcări ale prevederilor constituţionale şi ale altor dispoziţii legale şi stabilirea măsurilor care se impun; 

- soluţionarea sesizărilor cetăţenilor care se consideră lezaţi în drepturile şi libertăţile lor, de mijloacele folosite de către S.I.E., precum şi a altor plângeri şi sesizări referitoare la încălcarea legii de către acest Serviciu.

Comisia parlamentară de control poate solicita S.I.E. documente, date şi informaţii şi poate audia persoane în legătură cu problemele analizate. Sunt exceptate documentele, datele şi informaţiile referitoare la acţiunile informative aflate în curs sau care urmează a fi executate, precum şi informaţiile care pot conduce la deconspirarea calităţii reale a cadrelor operative, la identificarea surselor de informare, a metodelor şi mijloacelor de muncă concrete folosite în activitatea de informaţii.

Pentru îndeplinirea atribuţiilor sale, comisia poate folosi experţi din cadrul S.I.E. sau specialişti în domeniu, angajaţi ai autorităţilor publice de profil.

Comisia poate invita la şedinţele sale preşedinţii birourilor permanente ale celor două Camere, preşedinţii comisiilor pentru apărare, ordine publică şi siguranţă naţională, membri ai Consiliului Suprem de Apărare a Ţării, precum şi alte persoane.

Comisia adoptă decizii cu votul majorităţii membrilor săi.

La cererea birourilor permanente ale celor două Camere sau ori de căte ori consideră necesar, comisia întocmeşte şi prezintă acestora rapoarte cu privire la constatările şi la concluziile rezultate din exercitarea atribuţiilor care îi revin.


Membrii comisiei au obligaţia să respecte reglementările legale privind apărarea secretului de stat în legătură cu toate documentele, datele şi informaţiile de care iau cunoştinţă, asigurând deplina protejare a acestora.


Preşedintele care conduce lucrările şedinţelor comune ale celor două Camere, în care se dezbat probleme ce intră în competenţa comisiei, poate cere, din oficiu sau la solicitarea unui grup parlamentar, a preşedintelui comisiei sau a directorului S.I.E. , ca lucrările respective să se desfăşoare în şedinţe secrete. Hotărârea se ia cu votul majorităţii deputaţilor şi senatorilor prezenţi.

 

*

 

Atâta timp cât între guverne sau între guverne şi unele grupări ostile există conflicte, serviciile de informaţii vor fi menţinute în funcţiune, iar tehnologiile de culegere şi analiză a informaţiilor vor deveni şi mai sofisticate. C.I.A. a ajuns deja să poată primi imagini de la sateliţii săi de recunoaştere prin fotografiere (satelitul KH-11 îmbunătăţit) şi să producă filme tridimensionale ale ţintelor străine (oraşe sau instalaţii militare). Oficiul Naţional de Recunoaştere (National Reconnaissance Office – NRO) al SUA testează senzori hiperspectrali ce pot capta simultan imagini ale unor obiecte folosind camere de luat vederi convenţionale, senzori cu infraroşu detectori de căldură şi senzori radar şi cu ultraviolete, ceea ce permite analiştilor să vadă şi să stabilească forma, densitatea, temperatura, mişcarea şi compoziţia chimică a obiectului.

In acelaşi timp, oamenii vor fi în continuare necesari atât ca agenţi (pentru a furniza documente, mostre tehnice şi pentru a raporta de la faţa locului), cât şi ca analişti (pentru a transforma imaginile şi semnalele produse de senzorii perfecţionaţi în judecători despre motivaţii, capacităţi şi intenţii).

Se poate spune că în secolul XX informaţiile au jucat un rol crucial în înfrângerea lui Hitler, un rol semnificativ în împiedicarea transformării războiului rece într-un război nuclear, permiţând ca periculoasa cursă a înarmărilor, dusă de superputeri, să nu scape total de sub control.

Ce impact va avea în secolul următor, nu se poate şti. In mâinile celor care preferă să evite războiul sau au o nevoie legitimă de a se apăra, informaţiile pot ajuta la preîntâmpinarea războaielor sau cel puţin la sporirea probabilităţii ca agresorii să fie înfrânţi. In mâinile celor interesaţi de acţiuni coercitive şi de cuceriri, informaţiile sunt o altă formă eficace de război.

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

Anexa 1

 

Scurtă cronologie a serviciilor române de informaţii 

 

· 1865. După modelul francez, Marele Stat Major a creat Secţia a II-a, care se ocupa de culegerea, analiza şi sinteza informaţiilor cu caracter militar.

· 1892. Se înfiinţează, în cadrul Ministerului de Interne, Biroul Siguranţei Generale (devenit, în 1908, Direcţia Poliţiei şi Siguranţei Generale). Atribuţii în domeniul culegerii de informaţii mai aveau Prefectura Poliţiei Capitalei şi Inspectoratul General al Jandarmeriei.

· 1917. Mihail Moruzov crează Biroul de Siguranţă al Deltei Dunării, cu personal provenit de la Siguranţa Generală, dar care lucra pentru Marele Cartier General. 

· 1925. In cadrul Secţiei a II-a a Marelui Stat Major, la Biroul de căutare a informaţiilor, a fost angajat Mihail Moruzov. După eforturi intense care au durat câţiva ani, Moruzov a reuşit să convingă conducerea Marelui Stat Major să accepte înfiinţarea unui Serviciu Secret, încadrat cu funcţionari civili „pentru culegerea, verificarea şi completarea informaţiilor care interesează armata”. 

· 1934. Se aprobă prima schemă de organizare oficială a Serviciului Secret care cuprindea o Secţie de Informaţii Externe, una de Contrainformaţii, un Birou juridic şi un Birou tehnic. Tot în acest an se accentuează tendinţa centrifugă a lui Moruzov de a scoate Serviciul Secret din structura armatei şi de a-l plasa sub autoritatea Palatului Regal, acţiune care se va concretiza de facto în 1938, dar nu şi de jure.

· 1939. In cadrul Secţiei a II-a a Marelui Stat Major au fost înfiinţate Birouri statistice militare la Iaşi, Bucureşti şi Cluj, birouri care aveau şi atribuţii contrainformative.

· 1940. A fost emis Decretul-lege nr.3818 privind organizarea Serviciului Special de Informaţii (fostul Serviciu Secret), care funcţiona pe lângă Preşedinţia Consiliului de Miniştri.

· 1944. Prin Decretul-lege nr.1695, Serviciul Special de Informaţii a fost trecut în subordinea Ministerului de Război, schimbându-i-se şi denumirea în Serviciu de Informaţii.

· 1945. Prin decizia ministerială nr.79 din 27 aprilie 1945, Serviciul de Informaţii este trecut în subordinea Preşedinţiei Consiliului de Miniştri, fiind redenumit Serviciul Special de Informaţii.

· 1947. Se înfiinţează Serviciul de Informaţii al Armatei, aflat în subordinea Marelui Stat Major.

· 1948. Prin Decretul nr.221 se înfiinţează, în cadrul Ministerului Afacerilor Interne, Direcţia Generală a Securităţii Poporului (D.G.S.P.)

· 1949. Se înfiinţează, prin Decretul nr.25, Direcţia Generală a Miliţiei din cadrul Ministerului de Interne (care a înlocuit Direcţia Siguranţei Generale).

· 1951. D.G.S.P. devine Direcţia Generală a Securităţii Statului (D.G.S.S.), care cuprindea şi o Direcţie de Informaţii Externe (D.I.E.).

· 1952. D.G.S.S. se desprinde din Ministerul de Interne şi se transformă în Ministerul Securităţii Statului. Ulterior, în septembrie 1953, acesta este readus în cadrul Ministerului de Interne.

· 1956. Prin H.C.M. nr.1361, se înfiinţează Departamentul Securităţii şi Departamentul Internelor în cadrul Ministerului de Interne. 

· 1967. Conform Decretului nr.710, în cadrul Ministerului de Interne începe să funcţioneze Departamentul Securităţii Statului (D.S.S.), condus de un Consiliu al Securităţii Statului (C.S.S.). 

· 1968. Consiliul Securităţii Statului se desprinde de Ministerul de Interne şi funcţionează ca organ central de stat.

· 1972. Conform Decretului nr.130, Consiliul Securităţii Statului reintră în structura Ministerului de Interne. Departamentul Securităţii Statului a fost reorganizat în şase direcţii principale (informaţii interne, contrainformaţii economice, contraspionaj, contrainformaţii militare, securitate şi gardă şi cercetări penale).

· 1989, decembrie 30. Organele de securitate sunt dizolvate prin hotărâre a Consiliului Frontului Salvării Naţionale.

· 1990, martie 26. Prin Decretul nr.181, se înfiinţează Serviciul Român de Informaţii, instituţie de stat specializată în domeniul culegerii de informaţii privind siguranţa naţională.

· 1991, iulie 29. Se adoptă Legea nr.51 privind siguranţa naţională a României, care stabileşte şi organele de stat cu atribuţii în domeniul siguranţei naţionale: Serviciul Român de Informaţii, Serviciul de Informaţii Externe, Serviciul de Protecţie şi Pază, precum şi structurile interne specializate din cadrul Ministerului Apărării Naţionale, Ministerului de Interne şi Ministerului Justiţiei.

· 1992, februarie 24. Prin Legea nr.14 privind organizarea şi funcţionarea Serviciului Român de Informaţii au fost stabilite principalele sarcini şi atribuţii ale acestei instituţii.

· 2001, noiembrie. Consiliul Suprem de Apărare a Ţării a aprobat un nou Regulament de funcţionare a Serviciului Român de Informaţii, adaptat noii etape prin care trece statul român.

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

Anexa 2

 

Scurt istoric al Serviciului de Informaţii Externe

 

 

· Preocupările pentru crearea unor structuri informative, care să acţioneze inclusiv în străinătate, au existat încă din perioada constituirii statului naţional român modern. Domnitorul Alexandru Ioan Cuza a intenţionat să organizeze o astfel de instituţie, dar scurta lui domnie nu a permis decât înfiinţarea unui compartiment de interceptare a comunicaţiilor telegrafice.

· In perioada războiului pentru independenţă şi ulterior, activitatea de informaţii externe a fost realizată de mai multe instituţii de stat: Ministerul de Externe, Ministerul de Interne, organele de poliţie, Marele Stat Major al armatei române. In cadrul Marelui Stat Major funcţiona Secţia I, divizată în două birouri specializate: Biroul I – Informaţii şi Biroul II – Contrainformaţii.

· La 1 noiembrie 1908, a fost înfiinţată Direcţia Siguranţei Generale a Statului, subordonată Ministerului de Interne. Aceasta avea ca misiune specială sarcina de a activa pe teren informativ şi contrainformativ şi de a se ocupa îndeosebi de evenimentele şi infracţiunile cu caracter politic.

· In 1929, Ministerul Apărării Naţionale a aprobat Referatul nr.171 al Marelui Stat Major referitor la propunerea de înfiinţare a Serviciului Secret, destinat culegerii de informaţii militare de sine stătătoare şi subordonat direct Marelui Stat Major. 

· In anul 1934, ca urmare a descoperirii de către Serviciul Secret de Informaţii a unui complot împotriva regelui, rolul şi importanţa acestui organ au crescut simţitor, însuşi regele dispunând sprijinirea lui prin toate mijloacele. In consecinţă, în luna aprilie 1934 se elaborează Regulamentul Serviciului Secret, care prevedea scoaterea acestui organ din subordinea Marelui Stat Major şi trecerea lui în cadrul Ministerului Apărării Naţionale, lărgirea competenţelor sale, reorganizarea pe principii bine conturate şi dotarea cu mijloace materiale şi financiare suficiente. In schema organizatorică a Serviciului Secret figurează, pentru prima oară şi în mod distinct, Secţia de Informaţii Externe.

· Prin Decretul-lege nr.3089/1940, Serviciul Secret este scos din subordinea Ministerului Apărării Naţionale şi trecut la Preşedinţia Consiliului de Miniştri. Decretul-lege nr.3813/1940 prevede reorganizarea acestui serviciu, care va căpăta denumirea de “Serviciul Special de Informaţii”.

· In perioada 1948-1950, Serviciul Special de Informaţii a funcţionat în paralel cu nou înfiinţata Direcţie Generală a Securităţii Poporului, după care a fost desfiinţat. In anul 1952, Direcţia Generală a Securităţii Poporului a trecut în subordinea Ministerului Afacerilor Interne. 

După 1963, în cadrul Ministerului Afacerilor Interne a fost creată Direcţia Generală de Informaţii Externe, care a păstrat această denumire până în 1972. In perioada 1968-1972, Direcţia a fost inclusă în Consiliul Securităţii Statului, separat de Ministerul Afacerilor Interne.

In perioada 1972-1978, după desfiinţarea Consiliului Securităţii Statului, Direcţia Generală de Informaţii Externe a devenit Direcţia de Informaţii Externe, făcând parte din Departamentul Securităţii Statului (Ministerul de Interne).

Din octombrie 1978 până în decembrie 1989, ea a funcţionat sub denumirea de “Centrul de Informaţii Externe” din cadrul Departamentului Securităţii Statului.

· La 8 februarie 1990, prin Decretul nr.111 al Consiliului Frontului Salvării Naţionale se organizează, ca autoritate administrativă autonomă, Centrul de Informaţii Externe. 

Actuala denumire a Serviciului de Informaţii Externe apare pentru prima oară în Legea nr.39 din 13 decembrie 1990 privind înfiinţarea, organizarea şi funcţionarea Consiliului Suprem de Apărare a Ţării.

